Markus Kuotesaho aikoo lähteä vaalikentille keskustelemaan ihmisten kanssa. Hän aikoo levittää myös vaalijulisteita muun muassa Raaheen. Kuva on Markus vs. maailma -sarjasta.

Markus Kuotesaho aikoo lähteä vaalikentille keskustelemaan ihmisten kanssa. Hän aikoo levittää myös vaalijulisteita muun muassa Raaheen. Kuva on Markus vs. maailma -sarjasta. Harri Lehtikevari / Yle

Yksi Oulun vaalipiirin huomiota herättävimmistä eduskuntavaaliehdokkaista on tunnettu Markus Kuotesaho. Kuotesaho on tullut tunnetuksi muun muassa Yle Perjantai -ohjelmasta ja Ylen Markus vs. maailma -sarjasta.

Kuotesaho on ehdokkaana oman valitsijaryhmänsä kautta. Hän kertoo, ettei yksikään puolue lämmittänyt hänen sydäntään.

– Kävin Helsingissä tapaamassa puolueenjohtajia ja ne kaikki oli niin samanlaisia: suloisia, ihania ja lämpimiä ihmisiä. Minä mietin, että jos kaikki on niin lämpimiä, niin kuka ne huonot päätökset sitten tekee.

Niinpä Kuotesaho perusti oman valitsijaryhmän ja keräsi omien sanojensa mukaan helposti reilut sata nimeä.

"Monet asiat huolettavat"

Kuotesaho päätti lähteä ehdolle eduskuntavaaleihin viime syksynä. Pääsyy ehdokkaaksi lähtemiseen oli huoli.

– Huolettaa niin moni asia. Esimerkiksi aukkohakkuut, niitä vastustan. Ja tätä uutta taksilakia, meni ihan vituiksi nämä hyvät suomalaiset taksit saatana.

Lisäksi Kuotesahoa ärsyttää luonnonvarojen tuhlaaminen ja EU.

– EU:sta on kaikki paha tullut. Isot herrat perkele haalasivat meidät EU:hun. Kaino toive on, että EU:sta lähettäisi vittuun, mutta eihän siitä päästä eroon.

Eniten miestä kuitenkin nyppii sote.

– Minusta terveyspalveluita ei saisi viedä kauemmas meistä. Kunnanlääkäri saisi tulla joka kuntaan.

Moni vihaa puolueita saatana. Markus Kuotesaho

Hän ajattelee, että eduskuntaan pitäisi saada myös uutta verta.

– Ja ne luutuneet paskiaiset helvettiin sieltä. Minä en usko, että yksi ihminen pystyy vaikuttamaan mitään, mutta kyllä siellä voi änkyröidä vastaan ja yrittää kyseenalaistaa. Tai mistäpä minä tiedän, en ole päivääkään eduskunnassa ollut. Kyllä kai työ tekijänsä opettaa perkele.

Viime eduskuntavaaleissa yksin omalta listaltaan ehdokas olisi tarvinnut yli kymmenentuhatta ääntä Oulun vaalipiirissä. Kuotesaho tiedostaa vaatimuksen suuresta äänipotista, mutta on toiveikas läpimenostaan.

– Melko varmasti saan ne äänet. Moni vihaa puolueita saatana. Ihmiset on niin saatanan pettyneitä.

Lue myös:

Tässä ovat Oulun vaalipiirin ehdokkaat kansanedustajiksi

Ylen Vaalikone on avattu – Vastaukset paljastavat puolueiden ilmastokannat: Kyllä ilmastokamppailulle, ei lihaverolle ja bensa-autojen kiellolle